Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 088 , 11/04/2003 s. 0012 - 0014



Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2003/C 88/03) Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (x) SMM ( ) Asiakirjan kansallinen numero: 4/2002 1. Jäsenvaltion toimivaltainen viranomainen: Nimi: Ministero delle Politiche agricole e forestali Osoite: Via XX Settembre, 20 I-00187 Roma P. (39-06) 481 99 68 F. (39-06) 42 01 31 26 Sähköposti: qtc3@politicheagricole.it 2. Hakijaryhmittymä: 2.1 Nimi: Associazione per la richiesta della registrazione della DOP per il formaggio "Spressa delle Giudicarie" 2.2 Osoite: Via P. Gnesotti, 2 I-38079 Tione di Trento (TN) P. (39) 0465 33 95 55 F. (39) 0465 33 95 00 2.3 Kokoonpano: tuottajia/jalostajia (x), muu ( ) 3. Tuotelaji: Juusto - luokka 1.3 4. Tavaraerittely (tiivistelmä 4 artiklan 2 kohdan edellytyksistä) 4.1 Nimi: Spressa delle Giudicarie 4.2 Kuvaus: Spressa delle Giudicarie on juusto, joka valmistetaan Rendena- (paikallisrotu), Bruna-, Grigio Alpina-, Frisona- ja Pezzata Rossa -rotuihin kuuluvien lehmien osittain kuoritusta raakamaidosta, joka on peräisin kahdesta tai kolmesta perättäisestä lypsystä. Juusto on puolikypsäksi keitetty, tiivis, lieriön muotoinen, tasapintainen tai hieman kupertuva; juuston kuori on ruskeanharmaa tai tumman okranvärinen. "Nuoren" tuotteen juustomassa on rakenteeltaan erityisen taipuisa, ja juustomassa on väriltään valkoinen tai vaalean oljenkeltainen, ja siinä on hajanaisia pieniä tai keskisuuria reikiä. Maussa, joka vaihtelee miedosta voimakkaaseen, voidaan kypsymisen loppuvaiheessa aistia tuskin havaittavissa oleva karvas vivahde. Juuston paino on 7-10 kg, halkaisija 30-35 cm ja korkeus 8-11 cm. Kuiva-aineen rasvapitoisuus vaihtelee vähintään 29 prosentista enintään 39 prosenttiin; kosteuspitoisuus vaihtelee 32 prosentista 40 prosenttiin "nuoressa" tuotteessa ja 28 prosentista 38 prosenttiin "kypsytetyssä" tuotteessa. Kypsytyksen vähimmäiskesto on "nuoren" tuotteen osalta kolme kuukautta ja "kypsytetyn" tuotteen osalta kuusi kuukautta. 4.3 Maantieteellinen alue: Maidon tuotanto ja jalostus sekä juuston kypsytys tapahtuu Giudicarie-, Chiese-, Rendena- ja Ledrotura-laaksojen alueella. Tämä alue kattaa kunnat, jotka kaikki sijaitsevat ainakin osittain Trenton maakunnassa. 4.4 Alkuperätodisteet: Ensimmäiset historialliset viittaukset ovat peräisin kaukaa menneisyydestä, mistä on todisteena vuodelta 1249 peräisin oleva teos Regola di Spinale e Manez. Myöhempiä viittauksia Spressa-juustoon löytyy Marinin laatimassa maarekisterissä (Urbario), joka koskee vuosia 1915 ja 1916 ja jossa tyypillisenä juustona mainitaan Spressa da polenta. Muista viittauksista voidaan mainita Coltura di Ragoli -nimisen juustomeijerin lähetysluettelot ja rekisterit (Ragoli on yksi 4.3 kohdassa tarkoitetun alueen kunnista), joissa on luettelo tuotteista ja Spressan hinnoista vuosina 1926-1934. Alkuperätodisteet varmistetaan myös niillä erityisvaatimuksilla, joita asetetaan karjankasvattajille, joiden tuottama maito on tarkoitettu Spressa delle Giudicarie -juuston valmistukseen, sekä juustontuottajille ja -kypsyttäjille. Näiden vaatimusten tarkoituksena on taata tuotteen jäljitettävyys kaikissa vaiheissa rekistereihin tehtyjen valvontaviranomaisten varmentamien selvitysten ja merkintöjen avulla. 4.5 Viljelymenetelmä/valmistusmenetelmä: Spressa delle Giudicarie -juuston valmistuksessa käytettävä maito saadaan Rendena- (paikallisrotu), Bruna-, Grigio Alpina-, Frisona- ja Pezzata Rossa -rotujen lehmistä, joita ruokitaan lähinnä pysyvien laidunten heinäkasveilla. Perinteisen käytännön mukaisesti valmistuksessa ei käytetä alppilaitumilla tuotettua maitoa eikä yksinomaan heinällä tai säilörehulla ruokituista lehmistä saatua maitoa. Osittain kuorittu raakamaito lämmitetään suurissa säiliöissä sen jälkeen, kun siihen on lisätty nautaeläimistä peräisin olevaa juoksutetta. Juoksettuminen, joka kestää 20-50 minuuttia, tapahtuu 35 °C:ssa (± 2 °C). Juoksettaminen keskeytetään siinä vaiheessa, kun rakeet ovat riisinjyvän kokoisia, minkä jälkeen juustomassa keitetään puolikypsäksi 42 °C:ssa (± 2 °C) jatkuvasti sekoittaen. Kun juustomassa on ollut heran peittämä enintään 65 minuutin ajan, se valutetaan ja siirretään erityisiin muotteihin. 24 tunnin kuluttua juustot suolataan (joko kuivasuolaus tai liemisuolaus) käsittelyssä, joka kestää 8-12 päivää. Sen jälkeen alkaa kypsytysvaihe erityisissä tiloissa, joissa lämpötila on 10 °C-20 °C ja kosteuspitoisuus vähintään 80 % ja enintään 90 %. 4.6 Yhteys maantieteelliseen alkuperään: Giudicarie-laaksojen ympärille sijoittuva tuotantoalue oli aiemmin rajoittunut pieniin Val del Chiesen ja Val Rendenan alueisiin, mutta ajan mittaan se laajeni kohdassa 4.3 määritellylle alueelle. Siihen ei ole kuitenkaan koskaan kuulunut muita Trentinon tai läheisen Brescian maakunnan alueita. Alueen objektiivisista erityispiirteistä mainittakoon vuoristoisuus, alppi-ilmasto kylmine ja kuivine talvineen ja suhteellisen viileine ja sateisine kesineen sekä erityisesti kasvisto, jolle on luonteenomaista monet kotoperäisiksi määritellyt lajit, jotka kasvavat kallioilla mutta myös ja ennen kaikkea vuoristolaitumilla ja -niityillä. Kyseisen juuston tuotanto on tärkeä osa elintarvikealaa ja paikallista taloutta, sillä se auttaa pysyttämään alueella sellaisia suuria väestönosia, joita uhkaisi muussa tapauksessa maaltamuutto. Spressa delle Giudicarie -juuston tuotanto oli viimeisimpien arvioiden mukaan 24000 tahkoa. Tuotantoon käytettiin noin 2,7 miljoonaa litraa maitoa, joka oli saatu 150 karjatilalta. 4.7 Valvontaelin: Nimi: Agenzia per la Garanzia della Qualità in Agricoltura - AQA Osoite: Via E. Mach, 2 I-38010 S. Michele all'Adige (TN) 4.8 Merkintä: Juuston kuoressa on oltava yhden tai useamman kerran maininta "DOP Spressa delle Giudicarie", joka on peräisin juustomuoteista ja merkitty suuremmin kirjaimin kuin mahdolliset muut tuotteeseen tehdyt merkinnät. Juustomeijerin viitenumero tai -koodi ja tuotantoerä ilmoitetaan asiaankuuluvalla merkinnällä. Juusto voidaan myydä kokonaisena tai paloiteltuna, mutta siinä on aina oltava edellä mainitut tunnistetiedot ja mahdollinen viittaus juuston tyyppiin "giovane" (nuori) tai "stagionato" (kypsytetty). 4.9 Kansalliset vaatimukset: - EY N:o: IT/00252/2002.09.27. Täydellisen asiakirjan vastaanottopäivä: 27. syyskuuta 2002.